VeNDIM
Nr. 26/2014

PËR KRIJIMIN E KOMISIONIT HETIMOR TË KUVENDIT PËR  HETIMIN E AKUZAVE MBI IMPLIKIMIN E FORCAVE TË ARMATOSURA DHE BAZAVE USHTARAKE NË VEPRIMTARI TË KUNDËRLIGJSHME - TRANSPORTIN E LËNDËVE NARKOTIKE

Në mbështetje të nenit 78 të Kushtetutës, të neneve 8 e 9 të ligjit nr. 8891, datë 2.5.2002, “Për organizimin dhe funksionimin e komisioneve hetimore të Kuvendit” dhe të nenit 25 të Rregullores së Kuvendit, me propozimin e një grupi deputetësh,

KUVENDI
I REPUBLIKËS SË SHQIPËRISË

VENDOSI:

I. Ngrihet komisioni hetimor parlamentar me objekt të veprimtarisë së tij: Hetimin dhe zbardhjen e plotë të të gjitha fakteve dhe rrethanave, lidhur me akuzat e bëra publike për implikim të Forcave të Armatosura dhe bazave të saj ushtarake në veprimtari të kundërligjshme në transportin e lëndëve narkotike.
II. Komisioni ka për qëllim zbardhjen e së vërtetës mbi akuzat e bëra publike dhe nxjerrjen e përgjegjësive institucionale, rregullimin dhe përmirësimin e legjislacionit përkatës.
III. Komisioni hetimor përbëhet nga 9 anëtarë: 5 anëtarë nga shumica parlamentare dhe 4 anëtarë nga opozita. Kryetari i komisionit i takon grupit të deputetëve nismëtarë.
IV. Përbërja e komisionit është si më poshtë:
1. Ermonela Felaj		PS
2. Arben Çuko		PS
3. Pirro Lutaj			PS
4. Xhemal Qefalia		PS
5. Silva Caka			LSI
6. Oerd Bylykbashi		PD
7. Gent Strazimiri		PD
8. Voltana Ademi		PD
9. Alban Zeneli		PDIU.
V. Komisioni e ushtron veprimtarinë e tij për një afat 1-mujor nga data e miratimit të këtij vendimi.
VI. Ngarkohen Kryetari i Kuvendit dhe Sekretari i Përgjithshëm i Kuvendit për krijimin e kushteve të punës dhe mbështetjen logjistike të veprimtarisë së këtij komisioni.
VII. Ky vendim hyn në fuqi menjëherë.

KRYETARI
Ilir  Meta
Miratuar në datën 24.4.2014


